Dizzy Mizz Lizzy

Dizzy Mizz Lizzy er en dansk rockgruppe, der blev dannet i 1988. Gruppen har vundet en række store hits med numrene "Silverflame", "Love Is a Loser's Game", "Glory", "11:07 Pm", "Waterline" og "Rotator". Navnet er inspireret af Beatles' cover af Larry Williams-sangen "Dizzy Miss Lizzy".

Bandet består af skolekammeraterne Tim Christensen, Martin Nielsen og Søren Friis. De fandt for en stund sammen igen i 2010, hvor de begyndte at give koncerter. Bandet blev gendannet i 2015 og har siden udgivet to albummer.

Historie 
Dizzy Mizz Lizzy kom 3 år i træk i finalen ved DM i Rock først i 1991 og 1992, men bandet fik først sit gennembrud i 1993 ved at vinde DM i rock bl.a. ved at slå Kashmir.

I 1994 udgav de debutalbummet Dizzy Mizz Lizzy, der blev solgt i mere end 250.000 eksemplarer i Danmark. Det blev dermed den mest solgte rockplade nogensinde i Danmark takket være hits som "Silverflame", "Barbedwired Baby's Dream", "Love Is a Loser's Game", "Glory" og "Waterline". Bandet slog også igennem med albummet i Japan, hvor der blev solgt 100.000 eksemplarer.

To år senere blev opfølgeren Rotator udgivet, men den opnåede dog ikke nær så stor succes på trods af hits som titelsangen og "11.07 PM". Der blev solgt 120.000 eksemplarer i Danmark, såvel som 100.000 eksemplarer i Japan.
Fælles for begge albummer var, at det var Tim Christensen, der stod for at skrive sangene.

Gruppen blev opløst i 1998, hvorefter forsangeren Tim Christensen startede en solokarriere, der senere blev ganske succesfuld.

Efterfølgende har bandet været forenet for en aften, da de optrådte i VEGA 16. august 2006 til koncerten Brandalarm. Her optrådte bandet sammen for første gang i 10 år, for bagefter igen at gå hver til sit. Senest annoncerede bandet d. 15 september 2009, at gruppen blev gendannet til 10 koncerter i foråret 2010.

Billetterne til disse koncerter blev dog revet væk, og efterhånden er Dizzy Mizz Lizzy blevet annonceret til 41 koncerter, hvoraf fire fandt sted i Japan. Det blev af bandet udlagt som de allersidste koncerter nogensinde.

Imidlertid gik bandet i 2014 atter i studiet for at lave nogle nye indspilninger, og tager på en større tourné i 2015. I november 2015 udkom bogen Dizzy Mizz Lizzy – en drengedrøm om gruppen. I 2016 udkom gruppens tredje album kaldet Forward in Reverse. Det modtog fire ud af seks stjerner i musikmagasinet GAFFA, og det nåede førstepladsen på den danske albumhitliste.

I juni 2018 fortalte bandet under en koncert i Søndermarken på Frederiksberg, at de var gået i studiet for at lave en ny plade.

Genre & stil 
De spiller progressiv rock, der er karakteriseret ved vægt på hurtig rytme, soloer hvor vægten er lagt på det rytmiske samspil mellem instrumenterne i treenighed. Stilen hos Dizzy Mizz Lizzy synes rytmisk at være inspireret af bands som Led Zeppelin og Jimi Hendrix, mens melodierne er skåret over Beatles og mere melodiøs rock

Diskografi

Studiealbum 
 Dizzy Mizz Lizzy (1994)
 Rotator (1996)
 Forward in Reverse (2016)
 Alter Echo (2020)

Livealbum 
 One Guitar, One Bass and a Drummer, That's Really All It Takes, Live in Japan  (1995)
 The Reunion Tour: Live in Concert 2010 (CD/DVD/Blu-Ray) (2010)
 Live in Aarhus '96 (2015)
 Livegasm! (2017)

Opsamlingsalbum 
 The Greatest (2000)
 The Best Of Dizzy Mizz Lizzy + Live in Århus '96 (2002)
 Dizzy Mizz Lizzy / Rotator (2010)
 Dizzcography (2010)

EP'er 
 Dizzy Mizz Lizzy (1993)

Bibliografi 
 Poulsen, Jan Dizzy Mizz Lizzy – En Drengedrøm (2015) Gyldendal

Turnéer 

 Reunion Tour 2010
 Comeback Tour 2015
 Forward In Reverse Tour 2016
 Dizzy Mizz Lizzy Tour 2017
 Dizzy Mizz Lizzy Tour 2018
 Dizzy Mizz Lizzy 2019

Portrætfilm 
 Lost inside a dream - the story of Dizzi Mizz Lizzy - portræt film fra 2010

Referencer

Eksterne henvisninger 

 
 Dizzy Mizz Lizzy på bandlist.dk 

 
Musikgrupper fra 1988
Har spillet på Roskilde Festival